Elfejn u sitt mitt immigrant ġew salvati mill-qawwa navali Taljana f’ħidmiet differenti fi tmiem il-ġimgħa li għaddiet biex mill-bidu tas-sena s’issa qabżu t-63,000 l-immigranti li daħlu l-Italja wara vjaġġi bil-baħar mill-Afrika ta’ Fuq. Il-Prim Ministru Taljan Matteo Renzi qal li l-Unjoni Ewropea teħtieġ terfa r-responsabilita tas-salvataġġ tal-immigranti billi tinvesti iktar fl-aġenzija tal-kontroll tal-fruntieri – il-Frontex. L-Italja li bħalissa għandha l-Presidenza tal-Unjoni Ewropea, ħeġġet lin-Nazzjonijiet Magħquda biex jintervjenu fil-Libja fejn l-immigranti jħallsu mal-elf dollaru kull wieħed għal vjaġġ riskjuż. Il-Kummissarju Ewropew għall-Intern, Cecilia Malmstrom, qalet li l-Kummissjoni tat lill-Italja €4 miljun f’fondi ta’ emerġenza u qed tara kif tista tikkontribwixxi aktar. Il-missjoni Mare Nostrum hi l-akbar missjoni ta’ tiftix u salvataġġ fl-Ewropa u qed tiswa lill-Italja mad-€9 miljun fix-xahar.